1989માં જ્યારે ભારત પાકિસ્તાનના પ્રવાસે ગયું ત્યારે બંને ટીમોમાં સચિન સૌથી નાનો હતો. સ્વિંગ અને સ્પીડના સમ્રાટ બોલર્સથી સજ્જ પાકિસ્તાનની ટીમ સામે ભલભલા બેટ્સમેનોના પગ થથરી જતા. સચિનની ઉંમર માત્ર 17 વર્ષ હતી અને તે બેટિંગ કરવા આવ્યો ત્યારે પાકિસ્તાની બોલરોને એમ હતું કે, ‘છોકરું ક્યાંથી મેદાનમાં આવી ગયું?’. વકાર યુનુસના એક ઘાતક બાઉન્સરમાં સચિન ઘવાયો, તેના કાનની બાજુએથી લોહી નીકળવા લાગ્યું. બધાને લાગ્યું કે, તે હવે મેચમાં રમી શકશે નહીં. પણ તેણે મેદાન પર જ ડોક્ટર્સને બોલાવ્યા અને ફરી ઊભો થયો, લડ્યો અને જબરદસ્ત લડ્યો. તેની આ જ હિંમતને જોઈ પાકિસ્તાની કેપ્ટન ઈમરાન ખાને કહેલું કે, ‘યે લડકા કુછ ખાસ કરેગા.’ ઈમરાને આ વાત પોતે એક ઈન્ટરવ્યુમાં કહેલી. આ જ પ્રવાસમાં સચિને પોતાની ક્ષમતાનો પરિચય આપી દીધેલો. એક ફ્રેન્ડલી મેચમાં તેણે તત્કાલિન મહાન સ્પિનર અબ્લુદ કાદિરને એક જ ઓવરમાં ચાર છગ્ગા ફટકારેલા અને જણાવી દીધેલું કે, ભવિષ્યમાં ક્રિકેટની ફિલ્ડ પર તેનું રાજ છે.